Foto: Noticias ao Minuto Janubiy Koreya Venesuela milliy assambleyasi spikeri Xuan Guaydoni Venesuelaning vaqtinchalik rahbari deb tan oladi va zudlik bilan prezident saylovi o‘tkazishga chaqiradi, deb bayonot berdi Koreya Respublikasi tashqi ishlar vazirligi. Vazirlik "prezident vazifasini bajarayotgan Guaydo boshchiligida qisqa muddat ichida demokratik, shaffof va ishonchga munosib bo‘lgan prezident saylovi o‘tkazilishini talab qilishi"ni ta’kidlagan. Xuan Guaydo 23 yanvar kuni o‘zini Venesuelaning vaqtinchalik prezidenti deb e’lon qildi. AQSh va 20dan ortiq Yevropa davlatlari uni mamlakat rahbari deb tan oldi. Rossiya, Xitoy va yana bir nechta davlat Nikolas Maduroni mamlakatning qonuniy prezidenti sifatida qo‘llab-quvvatlamoqda. Avvalroq AQSh prezidentining milliy xavfsizlik bo‘yicha maslahatchisi Jon Bolton agarda Venesuela harbiylari “demokratiya tarafiga o‘tmasa” mamlakat yangi sanksiyalarga duch kelishi mumkinligini bildirgandi.